#### E L Ő T E R J E S Z T É S

### Szombathely Megyei Jogú Város Közgyűlésének

### Városstratégiai, Idegenforgalmi és Sport Bizottságának

### 2023. November 28-i ülésére

### Bűnmegelőzési, Közbiztonsági és Közrendvédelmi Bizottságának

### 2023. november 27-i ülésére

*Javaslat Szombathely város területén forgalmi rend változtatással kapcsolatos döntések meghozatalára*

**1. Bartók B. krt. 40., a Rohonci út, Perintparti sétány által határolt területen súlykorlátozás bevezetése**

Dr. Czeglédy Csaba önkormányzati képviselő kéréssel fordult az Önkormányzathoz, hogy a Bartók B. krt. 40., a Rohonci út, Perintparti sétány által határolt területen kerüljön bevezetésre súlykorlátozás időszak megjelölésével, mivel a parkolókban, esti időszakban több tehergépjármű is parkol, elfoglalva ezáltal az ott lakók személygépjárműveinek parkolási lehetőségét.

Az érintett terület lakó-pihenő övezetnek van kijelölve, melyre az alábbi KRESZ előírások vonatkoznak.

#### „Közlekedés lakó-pihenő övezetben

**39/A. §**(1) Lakó-pihenő övezetbe – a „Lakó-pihenő övezet” jelzőtáblától a „Lakó-pihenő övezet vége” jelzőtábláig terjedő területre – csak a következő járművek hajthatnak be:

a) kerékpár,

b) az ott lakókat vagy az oda látogatókat szállító személygépkocsi, a személygépkocsi kivételével a legfeljebb 3500 kg megengedett legnagyobb össztömegű gépkocsi, a betegszállító gépjármű, motorkerékpár, a motoros tricikli és ezekhez kapcsolt pótkocsi, segédmotoros kerékpár, állati erővel vont jármű és kézikocsi, a kommunális szemét szállítására szolgáló jármű, továbbá az oda áruszállítást végző legfeljebb 3500 kg megengedett legnagyobb össztömegű tehergépkocsi,

c) az ott lakók és oda költözők költöztetését végző tehergépkocsi,

d) az oda látogatókat szállító autóbusz,

e) az oda építő- és tüzelőanyagot szállító tehergépkocsi és hozzákapcsolt pótkocsi,

f) az út- és közmű építésére vagy fenntartására, köztisztasági, rendvédelmi, betegszállítási, közegészségügyi feladat, illetőleg postai gyűjtő- és kézbesítő szolgálat ellátására szolgáló jármű, ha ez feladata ellátása érdekében elkerülhetetlen,

g) a mozgáskorlátozott személy által vezetett vagy az őt szállító jármű és annak vezetője.

(2) A lakó-pihenő övezetben járművel legfeljebb 20 km/óra sebességgel szabad közlekedni.

(3) A lakó-pihenő övezetben a vezetőnek fokozottan ügyelnie kell a gyalogosok (különösen a gyermekek) és a kerékpárosok biztonságára. Ha az úton járda nincs,

a) a gyalogosok az utat teljes szélességében használhatják, a járművek forgalmát azonban szükségtelenül nem akadályozhatják,

b) járművel várakozni csak az erre kijelölt területen szabad.”

A Városüzemeltetési Osztály munkatársai és Képviselő Úr is több alkalommal megvizsgálta az érintett területet. A helyszíni ellenőrzések során 2,5 tonnánál nagyobb össztömegű tehergépkocsi 18 db parkolt, míg ezek közül 3,5 tonnánál nagyobb össztömegű tehergépkocsi 8 db parkolt.

Képviselő Úr kérésével egyetértve javaslom, hogy az érintett területre kerüljön elhelyezésre a 3,5 tonna megengedett legnagyobb össztömeget meghaladó tehergépkocsival behajtani tilos jelzőtábla, alatta 19,00-08,00 óra közötti időtartamra vonatkozó kiegészítő jelzőtábla. A szabályozás alá vonandó területet az előterjesztés 1. melléklete tartalmazza.

A kihelyezésre kerülő jelzőtáblák a KRESZ lakó-pihenő övezetekre vonatkozó előírásaiban meghatározott behajtási korlátozásnál szigorúbb szabályozást jelentenek, a tervezett beavatkozással a 3,5 tonna megengedett legnagyobb össztömeget meghaladó tehergépkocsik nem tartózkodhatnak ezen az övezeten belül este 7 és reggel 8 óra között.

**2. Vesta utcában megállási korlátozás bevezetése**

Lakossági és Képviselői megkeresés érkezett a Városüzemeltetési Osztályhoz, hogy a Vesta u. 2/b. számú ingatlanra történő be- és kihajtás nehézkes az ingatlan előtt parkoló autók miatt, ezért kérik megállási korlátozás bevezetését az ingatlan előtt.

Fentiek alapján javasolom, hogy az ingatlan előtti útszakaszon 15 méter hosszban megállási korlátozás kerüljön bevezetésre.

**3. Gazdag E. utcában a Penny Market áruház előtt megállási tilalom bevezetése**

Képviselői megkeresés érkezett a Városüzemeltetési Osztályhoz, hogy a Gazdag Erzsi utcában a Penny Market áruház előtt, az áruház felőli oldalon a parkoló autóktól a kihajtás nem biztonságos, így javasolt az érintett szakaszon megállási korlátozás bevezetése.

**4. Az Olad Plató területéhez csatlakozó utak elsőbbségének szabályozása**

A Szombathely-Olad Plató Víziközmű Társulat vezetőségétől érkezett megkeresés arra vonatkozóan, hogy szabályozni kívánják a jelenleg egyenrangú útkereszteződésként működő csomópontokat az alábbi helyeken és módokon:

Síp utca – Sáfrány utca: a Síp utca legyen a fölérendelt útvonal

Síp utca – Gyömbér utca: a Gyömbér utca legyen a fölérendelt útvonal

Márton Áron utca – Wimmer Á. utca – Pálos K. utca: a Márton Áron utca és folytatása legyen fölérendelt útvonal

Indoklásuk szerint a folyamatosan beépülő Plató területén nagy mértékben megnövekedett a személy és építési forgalom, amely szükségessé teszi fenti csomópontok szabályozását.

Javaslatuk elfogadása esetén a szükséges jelző táblák kihelyezéséről, mint a Plató területén lévő utak kezelője, a Társulat gondoskodik.

A forgalmi rend változtatásra vonatkozó javaslatok az érintett körzetek képviselőivel egyeztetésre kerültek.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2023. november „………”**

/: **Horváth Soma** :/

**HATÁROZATI JAVASLAT**

**…………./2023. (XI.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „Javaslat Szombathely város területén forgalmi rendváltozással kapcsolatos döntések meghozatalára” című előterjesztést megtárgyalta, és javasolja a Városstratégiai, Idegenforgalmi és Sport Bizottságnak, értsen egyet azzal, hogy

1. a Bartók B. krt. 40., a Rohonci út, Perintparti sétány által határolt területre, a lakó-pihenő övezet kezdete jelzőtáblák tartó oszlopára kerüljön elhelyezésre a 3,5 tonna megengedett legnagyobb össztömeget meghaladó tehergépkocsival behajtani tilos jelzőtábla, alatta pedig 19,00-08,00 óra közötti időtartamra vonatkozó kiegészítő jelzőtábla,

2. a Vesta u. 2/b. számú ingatlan előtti útszakaszon 15 méter hosszban megállási tilalom kerüljön bevezetésre,

3. a Gazdag Erzsi utcában a Penny Market áruház előtt, az áruház felőli oldalon a biztonságos kihajtás érdekében megállási tilalom kerüljön bevezetése,

4. a Síp utca – Sáfrány utca kereszteződésében a Síp utca, a Síp utca – Gyömbér utca kereszteződésében a Gyömbér utca, a Márton Áron utca – Wimmer Á. utca – Pálos K. utca kereszteződésében a Márton Áron utca legyen a fölérendelt út.

**Felelős:** Dr. Nemény András polgármester

Horváth Soma alpolgármester

Kelemen Krisztián, a Bizottság elnöke

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** a Városstratégiai, Idegenforgalmi és Sport Bizottság 2023. november 28-i ülése

**HATÁROZATI JAVASLAT**

**….…./2023. (XI.28.) VISB számú határozat**

A Városstratégiai, Idegenforgalmi és Sport Bizottság megtárgyalta a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést, és Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 54. § (1) bekezdés 25. pontja alapján az alábbi döntést hozza:

1. A Bizottság egyetért azzal, hogy Bartók B. krt. 40., a Rohonci út, Perintparti sétány által határolt területre, a lakó-pihenő övezet kezdete jelzőtáblák tartó oszlopára kerüljön elhelyezésre a 3,5 tonna megengedett legnagyobb össztömeget meghaladó tehergépkocsival behajtani tilos jelzőtábla, alatta pedig 19,00-08,00 óra közötti időtartamra vonatkozó kiegészítő jelzőtábla.
2. A Bizottság egyetért azzal, hogy a Vesta u. 2/b. számú ingatlan előtti útszakaszon 15 méter hosszban megállási tilalom kerüljön bevezetésre.
3. A Bizottság egyetért azzal, hogy a Gazdag Erzsi utcában a Penny Market áruház előtt, az áruház felőli oldalon a biztonságos kihajtás érdekében megállási tilalom kerüljön bevezetése.
4. A Bizottság egyetért azzal, hogy a Síp utca – Sáfrány utca kereszteződésében a Síp utca, a Síp utca – Gyömbér utca kereszteződésében a Gyömbér utca, a Márton Áron utca – Wimmer Á. utca – Pálos K. utca kereszteződésében a Márton Áron utca legyen a fölérendelt út.

A Bizottság felkéri a polgármestert, hogy az 1-3. pontban foglaltak végrehajtása érdekében a szükséges intézkedések megtételéről gondoskodjon.

A Bizottság egyetért azzal, hogy a 4. pont szerinti szabályozás érdekében a szükséges jelzőtáblák kihelyezéséről a Szombathely-Olad Plató Víziközmű Társulat gondoskodjon.

**Felelős:** Dr. Nemény András, polgármester

Horváth Soma, alpolgármester

Tóth Kálmán, a bizottság elnöke

/a végrehajtás előkészítéséért:

Kalmár Ervin, a Városüzemeltetési Osztály vezetője/

**Határidő:** 1-4. pont esetén: 2024. január 15. az időjárás függvényében